ปตท.เดี้ยง!เจอ3ข่าวร้ายทุบ
ลงเป็นจังหวะซื้อป่วนกำไรจิ๊บจ๊อยหวั่นถูกรัฐบีบอุ้มค่าไฟต้นทุนพุ่ง
10 ส.ค. 2554

ลงเป็นจังหวะซื้อป่วนกำไรจิ๊บจ๊อยหวั่นถูกรัฐบีบอุ้มค่าไฟต้นทุนพุ่ง
ปตท. ช้ำเจอ 3 เด้ง ท่อก๊าซรั่วราคาน้ำมันดิ่งต่างชาติขายหุ้น โบรกเกอร์มองต่างมุม เอเซีย พลัส แนะซื้อ คาดกำไรปีนี้เข้าเป้าแสนล้าน ด้านทิสโก้ชี้อาจถูกบีบอุ้มค่าไฟซ้ำ
บริษัทหลักทรัพย์ (โบรกเกอร์) หลายแห่ง ออกบทวิเคราะห์ประเมินผลกระทบจากเหตุการณ์ท่อส่งก๊าซเส้นที่ 1 ของบริษัท ปตท. (PTT) ในทะเลรั่ว ซึ่งทำให้โรงแยกก๊าซแห่งที่ 5 ได้รับผลกระทบด้วย ทำให้ราคาหุ้น PTT ทรุดลงหนัก 10 บาท คิดเป็น 2.99% ปิดที่ระดับ 324 บาท และส่งผลให้หุ้นทั้งเครือ ปตท.ปรับตัวลง ฉุดดัชนีหุ้นลดลงกว่า 5.50 จุด 
สำหรับดัชนีหุ้นโดยรวมลดลง 12.62 จุด หรือ 1.23% ปิดที่ 1,010.30 จุด ด้วยมูลค่าการซื้อขายเบาบาง 18,295 ล้านบาท เพราะนักลงทุนต่างชาติทิ้งต่อ 2,221 ล้านบาท เช่นเดียวกับตลาดหุ้นทั่วโลก 
บล.เอเซีย พลัส (ASP) แนะนำซื้อหุ้น PTT เมื่อราคาอ่อนตัว ให้ราคาพื้นฐานที่ 440.39 บาท โดยคาดผลกระทบจากท่อส่งก๊าซที่รั่วไหลนั้นจะไม่มีนัยสำคัญ และยังคงคาดว่าจะมีกำไรสุทธิ 1 แสนล้านบาท
นอกจากนี้ ในระยะยาวยังเชื่อว่า PTT ถือเป็นทางเลือกที่ดีสำหรับการลงทุนในกลุ่มพลังงานที่ครบวงจร และมองเห็นการเติบโตต่อเนื่องจากการขยายการลงทุนในทุกกลุ่มธุรกิจ เพื่อต่อยอดกำไรในอนาคต
ทั้งนี้ ฝ่ายวิจัยประเมินผลกระทบเบื้องต้น ดังนี้ 1.PTT ได้รับความเสียหายเบื้องต้นราว 400-500 ล้านบาทต่อเดือน หากหยุดส่งก๊าซเป็นเวลา 30 วัน หรือคิดเป็นเพียง 0.5% ของประมาณการกำไรสุทธิปี 2554 ส่วนรายได้ที่ลดลงจากการขายก๊าซผ่านท่อจำนวน 600 ล้านลูกบาศก์ฟุตต่อวัน หรือคิดเป็นประมาณ 13.6% 
2.ผลกระทบต่อบริษัท ปตท.เคมิคอล (PTTCH) ไม่มีนัยสำคัญ ถึงแม้โรงงาน PTTPE (อีเทนแครกเกอร์ 1 ล้านตัน) จะต้องรับก๊าซเพื่อนำไปเป็นวัตถุดิบ ลดลง 26% แต่มีผลิตภัณฑ์สำรองราว 14 วัน จึงยังขายให้ลูกค้าได้ตามปกติ และตั้งแต่วันที่ 15 ก.ค. 2554 โรงงาน PTTPE มีแผนที่จะหยุดซ่อมบำรุง 3.ผลกระทบต่อบริษัท ปตท.สำรวจและผลิตปิโตรเลียม (PTTEP) ไม่มีนัยสำคัญเช่นเดียวกัน เนื่องจากท่อเส้นที่รั่วรับก๊าซมาจากแหล่งเซฟรอนเป็นหลัก คาดว่าจะกระทบรายได้เพียง 2% เท่านั้น
“ปตท.ซื้อประกันภัยไว้แล้ว PTT ต้องรับผิดชอบส่วนแรกเพียง 1 ล้านเหรียญสหรัฐ ส่วนที่เหลือบริษัทประกันภัยเป็นผู้รับผิดชอบ รวมถึงรายได้ที่สูญเสียด้วย หากมีการซ่อมแซมเกิน 60 วันขึ้นไป” 
บล.ดีบีเอส วิคเคอร์ส (ประเทศไทย) ระบุว่า ก๊าซรั่วและปริมาณการส่งก๊าซหายไป 734 ล้านลูกบาศก์ฟุตต่อวัน เบื้องต้นคาดว่าจะกระทบกำไรสุทธิปีนี้ไม่เกิน 5% และผู้บริหาร PTT ยังยืนยันว่าเหตุการณ์ครั้งนี้ไม่มีผลต่อระบบนิเวศในทะเล
อย่างไรก็ตาม นักวิเคราะห์ บล.เกียรตินาคิน คาดข่าวก๊าซรั่วเป็นปัจจัยลบกับ PTT เพราะกำไรสุทธิจะหายไป 22-25 ล้านบาทต่อวัน ส่วน บล.ทิสโก้ ระบุว่า PTT สูญเสียรายได้ไป 121.6 ล้านบาทต่อวัน หรือประมาณ 3,700 ล้านบาทต่อเดือน และน่าจะขึ้นเป็นระดับ 4,000 ล้านบาท หลังบริษัทเพิ่งปรับราคาขายก๊าซขึ้นในเดือน เม.ย.ที่ผ่านมา
นอกจากนี้ รัฐบาลอาจจะบังคับให้ PTT เป็นผู้รับภาระค่าไฟฟ้าที่เพิ่มขึ้นจนกว่าการแก้ไขซ่อมแซมท่อส่งก๊าซจะเสร็จ และกรณีเลวร้ายบริษัทต้องวางท่อก๊าซใหม่ ก็จะหมายถึงงบประมาณลงทุนที่จะสูงราว 2-3 หมื่นล้านบาทขึ้นไป และอาจกินเวลานานเป็นปีกว่าจะกลับมาส่งก๊าซได้ ดังนั้นฝ่ายวิจัยอยู่ระหว่างการทบทวนประมาณการกำไรและคำแนะนำการลงทุนหุ้น PTT และ PTTEP
ทางด้านบริษัท ปตท. คาดว่าในวันที่ 28 มิ.ย.นี้ บริษัทจะได้รายละเอียดที่ชัดเจนเกี่ยวกับความเสียหาย และจะต้องใช้ระยะเวลาซ่อมนานเท่าใด